ΓΡΑΠΤΗ ΕΡΩΤΗΣΗ E-2701/97 υποβολή: Elly Plooij-van Gorsel (ELDR) προς την Επιτροπή (1 Σεπτεμβρίου 1997)

Θέμα: Διπλή επιβολή ασφαλίστρου επί συμπληρωματικών συντάξεων

Στην συμπληρωματική ανακοίνωση της 10ης Δεκεμβρίου 1996 σχετικά με τις αναφορές 734/93 και 1080/94 η Επιτροπή αναφέρει ότι η Γενική Κοινωνική Εισφορά (CSG) στη Γαλλία πρέπει να θεωρείται ως κοινωνικό ασφάλιστρο υπό την έννοια του κανονισμού 1408/71 ((ΕΕ L 149 της 5.7.1971, σελ. 2. )). Για αυτό το λόγο το ασφάλιστρο αυτό δεν μπορεί να επιβάλλεται σε ολλανδούς πολίτες που κατοικούν στη Γαλλία εφόσον επ' αυτών εφαρμόζεται η ολλανδική νομοθεσία. Η Επιτροπή παραπέμπει όμως σχετικά στην νομολογία του Ευρωπαϊκού Δικαστηρίου σύμφωνα με την οποία ο κανονισμός 1408/71 δεν εφαρμόζεται επί συμπληρωματικών συντάξεων.

1. Μπορεί η Επιτροπή να αναφέρει για ποιούς λόγους η διπλή επιβολή κοινωνικών ασφαλίστρων σε συμπληρωματικές συντάξεις δεν θα πρέπει να καλύπτεται από τον κανονισμό 1408/71;

2. Είναι η επιβολή επιπλέον κοινωνικών ασφαλίστρων στη Γαλλία, στην περίπτωση των προαναφερθεισών αναφορών νόμιμη, τώρα που η εν λόγω ολλανδοί πολίτες που κατοικούν στη Γαλλία έχουν υπογράψει δήλωση σύμφωνα με την οποία αναλαμβάνουν την υποχρέωση να μην στραφούν ποτέ στο Γαλλικό κράτος με το αίτημα της καταβολής του παραμικρού κοινωνικού επιδόματος, αν και οι ίδιοι υποχρεούνται των σχετικών ασφαλίστρων;

3. Εάν όχι μπορεί να εκληφθεί αυτή η επιβολή ασφαλίστρων εκ μέρους της Γαλλίας ότι προκαλεί διακρίσεις με βάση την ιθαγένεια, πράγμα που απαγορεύεται από το άρθρο 6 της Συνθήκης ΕΚ;

4. Μπορεί η Επιτροπή να αναφέρει πόσοι ευρωπαίοι πολίτες δικαιούνται συνταξιοδότησης, οι οποίοι είναι εγκατεστημένοι σ' ένα άλλο κράτος μέλος μετά την συνταξιοδότησή τους, αντιμετωπίζουν το πρόβλημα της διπλής επιβολής ασφαλίστρων επί των συμπληρωματικών τους συντάξεων;

5. Αποτελεί η επιβολή διπλών κοινωνικών ασφαλίστρων επί συμπληρωματικών συντάξεων εμπόδιο στην ελεύθερη κυκλοφορία προσώπων;

6. Εάν ναι, σχεδιάζει η Επιτροπή να σχεδιάσει νέα νομοθεσία ή να τροποποιήσει τον κανονισμό 1408/71 έτσι ώστε να αποφεύγεται η διπλή καταβολή ασφαλίστρων επί συμπληρωματικών συντάξεων από πολίτες που είναι εγκατεστημένοι σε ένα άλλο κράτος μέλος;

Απάντηση του κ. Flynn εξ ονόματος της Επιτροπής (29 Σεπτεμβρίου 1997)

1. - 3.,5.,6. Η Επιτροπή θα ήθελε να υπενθυμίσει στον αξιότιμο βουλευτή ότι το Δικαστήριο απεφάνθη, και ιδίως στις αποφάσεις τους της 16ης Ιανουαρίου 1992 (υπόθεση C-57/90, Επιτροπή κατά Γαλλίας) και της 6ης Φεβρουαρίου 1992 (υπόθεση C-253/90 Επιτροπή κατά Βελγίου) και αντίθετα με τη θέση που πήρε η Επιτροπή σε αυτές τις υποθέσεις, ότι τα συστήματα επικουρικής ασφάλισης βάσει συμβάσεων δεν εμπίπτουν στο πεδίο εφαρμογής του κανονισμού (ΕΟΚ) 1408/71. Το Δικαστήριο φρονεί ότι το άρθρο 1 παράγραφος ι) αποκλείει την εφαρμογή του εν λόγω κανονισμού σε αυτά τα συστήματα.

Συνεπώς, οι διατάξεις αυτού του κανονισμού δεν εφαρμόζονται σε αυτά τα συστήματα. Αυτό φαίνεται να ισχύει και για την αρχή της μίας και μόνον εφαρμοστέας νομοθεσίας, που προβλέπεται από το άρθρο 13 παράγραφος 1 του εν λόγω κανονισμού, η οποία εμποδίζει την ταυτόχρονη παρακράτηση εισφορών κοινωνικής ασφάλισης από δύο κράτη μέλη.

Στις υποθέσεις αυτές, το Δικαστήριο απέρριψε επίσης τη θέση της Επιτροπής, σύμφωνα με την οποία η αρχή της μίας και μόνον εφαρμοστέας νομοθεσίας θα απέρρεε άμεσα από τις διατάξεις της συνθήκης ΕΚ (βλ. σημείο 9 της απόφασης της 16ης Ιανουαρίου 1992 και σημείο 7 της απόφασης της 6ης Φεβρουαρίου 1992).

Προς το παρόν, η Επιτροπή δεν σκοπεύει να προτείνει νέες διατάξεις ή τροποποιήσεις του κανονισμού (ΕΟΚ) 1408/71 σχετικά με αυτό το θέμα.

4. Η Επιτροπή δεν διαθέτει στατιστικά στοιχεία σχετικά με τους ευρωπαίους συνταξιούχους που εγκαταστάθηκαν σε άλλο κράτος μέλος μετά τη συνταξιοδότησή τους και οι οποίοι θα μπορούσαν να αντιμετωπίζουν το πρόβλημα της διπλής παρακράτησης ασφαλιστικών εισφορών επί των επικουρικών συντάξεων.